Osijek, 22. svibnja 2024.

**Z A P I S N I K**

**s 35. sjednice Upravnog vijeća**

**Doma za starije i nemoćne osobe Osijek**

Dana 22. svibnja 2024. godine održana je 35. sjednica Upravnog vijeća Doma za starije nemoćne osobe Osijek s početkom u 9.00 sati.

Nazočni - Jurislav Babić, Drago Šerić, Marija Anić, Marija Bite, Anđela Androš, Vjekoslav Ćurić i

Marija Bubalo

**Predsjednik Upravnog vijeća pozdravio je prisutne te predložio dnevni red koji je jednoglasno i usvojen**

**D N E V N I R E D**

1. Usvajanje zapisnika s 33. i 34. sjednice Upravnog vijeća Doma za starije i nemoćne

osobe Osijek

1. Donošenje Odluke o davanju prethodne suglasnosti ravnatelju za donošenje Odluke o cijenama usluga u Domu za starije i nemoćne osobe Osijek
2. Razno

**[Ad 1]** Zapisnici sa 33. i 34. (telefonske) sjednice jednoglasno su usvojeni.

**[Ad 2]** Ravnatelj je izvijestio nazočne članove Upravnog vijeća o potrebi povećanja cijena smještaja. Naveo je kako je, u suglasnosti s osnivačem Osječko-baranjskom županijom, te nadležnim upravnim odjelom usklađena i utvrđena metodologija korekcije cijene smještaja.

Nazočni članovi dobili su u materijalima prijedlog Odluke o cijenama usluga temeljem koje Upravno vijeće daje svoju suglasnost ravnatelju na utvrđeni prijedlog.

U obrazloženju i raspravi oko donošenja odluke navedeno je kako su u prethodnom razdoblju znatno porasli troškovi prehrane tj. namirnica, energenata te svih usluga kao i radova. Nadalje, novi rashodi koji su se pojavili su najznačajni, a odnose se na rashode za plaće i oni su ponajviše utjecali na donošenje odluke o povećanju cijena.

Navedeno je u raspravi i kako je zadnje povećanje cijena smještaja bilo 1. srpnja 2022. godine. Nadalje, rečeno je i kako će do kraja 2024. godine biti potreban puno veći iznos za pokrivanje rashoda, ali da s ovim povećanjem to nije moguće ostvariti. Navedeno je kako će Osječko-baranjska županija pomoći u pokrivanju ostatka rashoda.

Predsjednik **Jurislav Babić** je nakon izlaganja ravnatelja otvorio raspravu na temu povećanja cijena smještaja u Domu.

Odmah je rekao kako nema druge alternative kako bi se osigurala sredstva za poslovanje tj. povećali prihodi, nego povećati cijene smještaja te izrazio zadovoljstvo činjenicom kako je Osječko-baranjska županija spremna snositi razliku sredstava koja budu nedostatna.

Nakon predsjednika za riječ se javio gospodin **Drago Šerić** koj je rekao kako je iznimno zadovoljan što se prilikom predlaganja novih cijena vodilo računa i brige gdje i koliko poskupljuje smještaj. Odnosno, kako smatra opravdanim da se tamo gdje su smješteni korisnici kojima se mora pružiti opsežnija usluga (stacionar) da cijena bude nešto veća. Također, zadovoljan je i što je prilikom metodologije povećanja cijena uključena i socijalna osjetljivost te da i nakon povećanja cijena ipak ima dostupnih mjesta u domu i za one umirovljenike koji nemaju velike mirovine. Na kraju je naveo kako je i zadovlojan činjenicom da je i županija spremna pomoći te da u potpunosti podržava ovaj prijedlog.

Nakon gospodina Šerića, predsjednik je riječ dao gospođi **Mariji Anić** koja je također suglasna s predloženim povećanjem cijena smještaja. Nadalje, gospođa Anić je postavila upit o popunjenosti i kapacitetu smještaja, odnosno ima li nekada slobodna soba i za koliko korisnika plaća smještaj ili razliku smještaja nadležno Ministarstvo.

Ravnatelj je odgovorio da vrlo kratko vrijeme, tek nekoliko dana bude soba prazna, samo dok rodbina ne iseli stvari i odmah druga osoba tj. korisnik dolazi na smještaj.

Ministarstvo rada, mirovinskog sustava, obitelji i socijalne politike ukupno plaća iznos smještaja samo za dva korisnika, a razliku smještaja trenutno za njih sedam korisnika, odgovorio je ravnatelj.

Nakon gospođe Marije Anić za riječ se javila predstavnica korisnika gospođa **Marija Bite** koja je izvijestila nazočne kako se već dulje vrijeme očekuje povećanje cijena, te navodi kako nije bilo povećanja već dvije godine, te kako do korisnika još uvijek nisu došle točne informacije s obzirom da nisu bile sjednice Upravnog vijeća na kojima se o tome raspravljalo. Napominje kako je ona, ali i svi korisnici, svjesna kako je do korekcija cijena moralo doći jer je sve, navodi, unazad dvije godine značajno poskupilo te da je ovaj prijedlog za veliku većinu korisnika prihvatljiv.

Nakon izlaganja gospođe Bite, ravnatelj je još istaknuo da prema saznanjima predloženo povećanje cijena, neće biti veliki teret za korisnike jer velika većina njih imaju dovoljno za platiti smještaj od svoje mirovine.

Nakon rasprave predsjednik je dao prijedlog iz druge točke dnevnog reda na glasanje te je jednoglasno donesena Odluka o davanju prethodne suglasnosti ravnatelju za donošenje Odluke o cijenama usluga u Domu za starije i nemoćne osobe Osijek.

**[Ad 3]** Pod točkom razno ravnatelj je izvijestio članove o aktualnim događanjima u protekleom razdoblju. Naveo je uspješno odrađen izlet korisnika koji se održao pred kraj mjeseca svibnja u Aljmaš. Naveo je kako je organiziran prijevoz uz pomoć GPP-a Osijek kao i prethodni izlet te kako je u njegovoj realizaciji kao i inače pomogao gospodin Drago Šerić.

Nadalje, napomenuo je i da Grad Osijek priprema dokumentaciju tj. odabir projektanata za izgradnju nove zgrade Doma te kako sve ostalo ide svojim tijekom.

Sjednica je zaključena u 10.00 sati.

Zapisničar Predsjednik Upravnog vijeća

Doma za starije i nemoćne osobe Osijek

**Gordana Milas Prof.dr.sc. Jurislav Babić**